
סדר היום: תקנות העבירות המנהליות (קנס מנהלי - חיקוקי תיירות), התשס"ד-2004.




נכחו:

חברי הוועדה:	מיכאל איתן - היו"ר
	עזמי בשארה
	


מוזמנים:	עו"ד יפעת רווה - משרד המשפטים
	איתמר גלבפיש - מתמחה, משרד המשפטים
	עו"ד מירי חושן - סגנית בכירה ליועץ המשפטי, משרד התיירות
	רפי גלס - יו"ר אגודת מורי הדרך
	זיוית כהן-אבירם - סגן יו"ר אגודת מורי הדרך
	



ייעוץ משפטי:	קרן ויינשל

מנהלת הוועדה:	דורית ואג

קצרנית:	תמר שפנייר

תקנות העבירות המנהליות (קנס מנהלי - חיקוקי תיירות), התשס"ד-2004



היו"ר מיכאל איתן:

	 אני פותח את הישיבה. אנחנו דנים באישור תקנות שהוציא שר המשפטים בעניין עבירות מנהליות שקשורות בחיקוקי תיירות. אנחנו רואים ששר המשפטים מבקש ש"עבירה על ההוראות כמפורט להלן שבחוק שירותי תיירות - - היא עבירה מנהלית". באלו עבירות מדובר?

יפעת רווה:

	צירפנו טבלה עם העבירות עצמן. העבירה הראשונה היא הפעלת שירותי תיירות ללא רישוי. העבירה השנייה - סעיף (ה)(2) - אינו מקיים חובת גילוי מידע שנקבע לפי הוראות סעיף 12ג. 

היו"ר מיכאל איתן:

	לפני העבירה הראשונה, אני רואה שיש סעיף 13(א).

יפעת רווה:

	13(א)(1) זה ההוראה של העבירה באופן כללי. הסעיף קובע שמי שעבר על תקנות, כללים או הוראות דינו קנס. סעיף 13(ב) - העבירה הראשונה בטבלה - זה הפעלת שירותי תיירות ללא רישוי. סעיף 13(ה)(2) - העבירה השנייה בטבלה - אי קיום חובת גילוי מידע נאות לאנשים. 

היו"ר מיכאל איתן:

	 מה זה גילוי נאות?

מירי חושן:

	סוכנות נסיעות אמורה לתת מידע למי שרוכש חבילה תיור. הנושא החם ביותר עכשיו הוא כמובן הוראות מסע - מה רמת המלון, באיזו חברה אתה טס, האם אתה טס מעל ארץ אויב, מה המחיר. זה מתפרסם בתקנות שירותי תיירות (חובת גילוי נאות).

היו"ר מיכאל איתן:

	 אני קורא את סעיף 2 לתקנות: "לעבירה מנהלית כאמור בתקנה 1 יהיה קנס מנהלי קצוב - (1) לגבי יחיד - כקבוע לצידה בטור ב' בתוספת; (2) לגבי תאגיד - פי שלושה מהאמור בפסקה (1)".  באיזה סכום מדובר?

יפעת רווה:

	יש טבלה בתוספת. סעיף 13(ב) לחוק - הפעלת שירותי תיירות ללא רישוי - הקנס הוא 3,000 שקל.  

היו"ר מיכאל איתן:

	 מה זה שירותי תיירות?


מירי חושן:

	היום הרישוי הוא רק למורי דרך. אין רישוי נוסף למשרד התיירות. היה רישוי לסוכני נסיעות, למומחים, אבל חוק ההסדרים ביטל לפני שלוש שנים. היום סוכן נסיעות לא צריך רישוי. משרד האוצר החליט על הסרת חסמים במשק. זה לא הרצון של משרד התיירות.

היו"ר מיכאל איתן:

	 לדעתי לא צריך רישוי כדי להיות סוכן נסיעות, כפי שלא צריך רישוי כדי לפתוח עסק אחר. עכשיו נשאר לנו רק מורה דרך, עליהם אני מגן למרות שאני בספק אם צריך להגן עליהם.

מירי חושן:

	אתה לא רוצה שכאשר באה קבוצה היא תקבל מידע אמיתי? מדובר בתדמית של המדינה. חשוב שידעו איפה זה מצדה, מי נמצא בירושלים המזרחית ומי לא.

רפי גלס:

	אדוני היושב-ראש, ב-1.7.27 תקופת השלטון הבריטי, שלטון זר, השלטון הזר דאג ליישוב בציון יותר מאשר הממשלה שלנו דואגת לעם. מורי הדרך בישראל הם הסיירת של ההסברה הישראלית. עם כל הכבוד לשגרירים, הוא נמצא עם אורחים בחו"ל שעה-שעתיים. מורה דרך נמצא עם הקבוצה 24 שעות.

היו"ר מיכאל איתן:

	 מדריך יכול לקבל רישוי, ואחר כך להדריך באיזו צורה שהוא רוצה ולהגיד מה שהוא רוצה. לא ישללו לו את הרשיון בשל כך. 

רפי גלס:

	אני מדבר על דברים מהשטח. 95 אחוז ממורי הדרך הישראלים מדריכים בצורה אובייקטיבית ואמיתית, בצמוד להיסטוריה. כאשר בא אדם זר מחו"ל - אני מדבר על מורים רוחניים, רב, אימאם, כומר - יש לו שביל מאוד צר להעביר את החומר שהוא רוצה להעביר לאנשים שלו. אנחנו כמדינה, כעם, חייבים להעביר לתיירים את המורשת המינימלית של הארץ הזאת. שמענו עדויות שביד ושם אומרים שהשואה שהיהודים עברו היא כעונש להתנהגות כלפי ישו. במצדה אמרו שהצורה שהרומאים התנהגו במאה הראשונה אחרי הספירה כלפי היהודים, כך היום הישראלים מתהגים כלפי הפלסטינים. יש כאן מסך גדול שמבליט את השלילי על פני האמת.

היו"ר מיכאל איתן:

	 סיכמנו - 3,000 שקל קנס. דרך אגב, אני לא מבין איך אתם יכולים להגן. נניח שבאה קבוצה מחו"ל ואחד מאנשי הקבוצה אומר את כל הדברים שציינת - אפשר להטיל עליו קנס?

מירי חושן:

	אם הוא עובד ללא רשיון, אפשר. 

היו"ר מיכאל איתן:

	 אם באה קבוצת  צליינים שבראשם עומד הכומר.

מירי חושן:

	על כומר אי אפשר להטיל קנס, לצערנו. 

היו"ר מיכאל איתן:

	 נניח שמשפחה מורחבת החליטה לחגוג יובל 50 - - 

מירי חושן:

	אם ההדרכה היא ללא תמורה, זה לא מורה דרך. אם אתה מדבר על משפחה, זאת הדרכה ללא תמורה.

היו"ר מיכאל איתן:

	 ואם אדם מקבל תמורה בעבור ארגון המשלחת, והוא רק מסביר להם כאן. הוא לא אומר שהוא מורה דרך. 

מירי חושן:

	אלה דקויות. מדובר על מורה דרך ששוכרים את שירותיו ונותנים לו כסף.

היו"ר מיכאל איתן:

	 זה לא יפתור את הבעיות של קבוצות שמישהו מדריך אותן באופן וולונטרי כחלק מהעסקה.

יפעת רווה:

	זה לא מה שרצינו. אנחנו לא רוצים למנוע מאנשים לדבר במדינה חופשית.

מירי חושן:

	התקנות האלה לא יעצרו את האמירות השליליות, בלילה במלון ממילא המדריך  יאמר מה שהוא רוצה. אנחנו רוצים שיהיה לתיירים גם הפן המקצועי האמיתי. 

היו"ר מיכאל איתן:

	 תקנה 3: "הקנס המנהלי הקצוב לעבירה מנהלית נמשכת יהיה בשיעור החלק העשירי של הקנס הקבוע בתקנה 2". זה בסדר. 

תקנה 4: "הקנס המנהלי לעבירה מנהלית חוזרת ... יהיה כפל הקנס האמור בתקנה 2". גם כאן אין בעיה. 

	מתי קוראים לעבירה עבירה חוזרת ומתי היא עבירה נמשכת?

יפעת רווה:

	עבירה חוזרת - זה כאשר זאת עבירה נוספת, עבירה שהיא חד-פעמית. למשל, אני נותנת לך חוברת מטעה, ומחר אני נותנת לך חוברת אחרת מטעה. אלה שתי עבירות שונות. לעומת זאת, עבירה נמשכת זה אותו מעשה. למשל, יש לי חובה לדווח, ואני לא מדווחת היום ומחר המשכתי לא לדווח. כלומר, זה אותו מעשה.

היו"ר מיכאל איתן:

	 תקנה 5 מדברת על ביטול צווים קודמים. זה בסדר. גם תקנה 6, סעיף התחילה - זה בסדר.


קרן ויינשל:

	אפשר לשבח את משרד המשפטים שהוסיף כאן טבלה של העבירות, כדי שיהיה ברור. זה חידוש יפה.

היו"ר מיכאל איתן:

	 אני רואה כאן את פרטי המידע שחובה על סוכנות נסיעות לגלות. אחד הסעיפים הוא מספר הארוחות בכל יום. טוב שלא כתוב גם כמה מנות בכל ארוחה וכמה קלוריות.

מירי חושן:

	אני מבקשת להסביר את רוח הדברים. מדובר על הטיולים המאורגנים. בטיולים המאורגנים בדרך כלל נוסע סוג מסוים של קהל. אומרים לו שיש שלוש ארוחות ואחר כך הוא מגלה שיש רק ארוחת בוקר. 

היו"ר מיכאל איתן:

	 שיגיש תביעה נזקית בבית דין לתביעות קטנות.

מירי חושן:

	חוקי הגנת הצרכן בהחלט מגינים על האזרחים, וזה חוק הגנת הצרכן רק שהוא נמצא בפיקוח משרד התיירות. זה בהחלט יכול היה להיות פרק בחוק הגנת הצרכן. זה מועתק כמעט כלשונו מהדירקטיבות האירופאיות, זה קיים בכל העולם הנאור. זה התחיל בגרמניה עם גרמני שעמד במרפסת במלון בעיר קטנה בספרד, והמרפסת נפלה והוא נפצע. בית המשפט בגרמניה קבע שהאזרח הגרמני לא צריך לתבוע את המלון בספרד, אלא יש חובה אבסולוטית של סוכן הנסיעות לדעת הכל. הוא ממש כאילו מגן על האזרח הקטן הגרמני.

היו"ר מיכאל איתן:

	 אני לא מאמין שזה כך. לא יכול להיות שיש חובה אבסולוטית של סוכן לגבי מידע. הוא צריך להיות נביא ולדעת שהמרפסת תיפול ביום מסוים?

מירי חושן:

	הוא צריך לברר הרבה דברים.

היו"ר מיכאל איתן:

	 אני מתאר לעצמי שזה היה מלון ישן מט ליפול ומכרו אותו לאזרח בתור מלון תקין. אז נפלה מרפסת ואמרו שהסוכן אשם. 

מירי חושן:

	לזה הכוונה כשאומרים גילוי נאות, זה לא שייך לדיני נזיקין. כאשר היו שטפונות בפראג, בחורה מישראל הזמינה מלון הילטון בפראג. ראינו תמונות של הילטון צף, ובאותו בוקר הסוכן מכר לה את החדר. זה חוסר גילוי נאות. יש דברים שהסוכן צריך להגיד ללקוח. זה לא שייך לדיני נזיקין, זה פלילי.

היו"ר מיכאל איתן:

	 ובכן, צריך לאשר כאן תקנות של עבירות מינהליות - במקום שיגישו משפטים, שיהיו ברירות קנס. יהיו קנסות על כל מיני דברים שקשורים בתיירות, דברים טכניים שמהווים גם היום עבירה. 

יפעת רווה:

	כן, גם היום הכל עבירות, רק הופכים את זה לברירות קנס. היום חלק מהעבירות הן עבירות אזרחיות עם עיצומים כספיים, עם קנסות מוטרפים - 12,000 שקל או 67,000 שקל - שלא אוכפים אותם. 

קרן ויינשל:

	מבחינתי מה שכתוב כאן זה בסדר. אני הערתי את כל הערותיי לפני הנוסח הסופי. 

היו"ר מיכאל איתן:

	 מי בעד לאשר את התקנות?

הצבעה
בעד - 2
נגד - אין
תקנות העבירות המנהליות (קנס מנהלי - חיקוקי תיירות), התשס"ד-2004, נתקבלו.

היו"ר מיכאל איתן:

	 אנחנו מאשרים את התקנות בנוסח שלפנינו. תודה רבה. 


הישיבה ננעלה בשעה 9:30.
